อย. พบผลิตภัณฑ์น้ำหนานเฉาเหว่ย โฆษณาเกินจริง สวมเลขสารบบอาหารเข้าข่ายเป็นผลิตภัณฑ์อาหารปลอม
อย. พบผลิตภัณฑ์น้ำหนานเฉาเหว่ย โฆษณาเกินจริง สวมเลขสารบบอาหารเข้าข่ายเป็นผลิตภัณฑ์อาหารปลอม นพ.พูลลาภ ฉันทวิจิตรวงศ์ รองเลขาธิการคณะกรรมการอาหารและยา กล่าวว่า สำนักงานคณะกรรมการอาหารและยา (อย.) ตรวจสอบเว็บไซต์ https://behealthy99.weebly.com/ พบภาพและข้อความโฆษณาผลิตภัณฑ์น้ำหนานเฉาเหว่ยโดยไม่ได้รับอนุญาต โดยใช้ข้อความ เช่น “น้ำหนานเฉาเหว่ย สรรพคุณช่วยลดเบาหวาน ขับปัสสาวะ ลดอาการบวมน้ำในท้อง ช่วยเรื่องเก๊าท์ ไขมันสูง” รวมทั้งพบข้อมูลการติดต่อสั่งซื้อผ่าน ID Line : @behealthy99 พร้อมระบุเบอร์โทรศัพท์และบัญชีธนาคารสำหรับชำระเงินค่าสินค้า จากการตรวจสอบข้อมูลผลิตภัณฑ์น้ำหนานเฉาเหว่ย ระบุเลขสารบบอาหาร 10-3-16845-1-0036 พบเป็นเลขสารบบอาหารของผลิตภัณฑ์อื่น จึงเข้าข่ายเป็นอาหารปลอม และการโฆษณาผลิตภัณฑ์ดังกล่าวเป็นการโฆษณาคุณประโยชน์ หรือสรรพคุณของอาหารอันเป็นเท็จ เป็นโฆษณาที่ไม่ได้รับอนุญาต มีความผิดตามพระราชบัญญัติอาหาร พ.ศ. 2522 อย. ได้มีหนังสือสั่งระงับการโฆษณาดังกล่าว รวมทั้งดำเนินการตามกฎหมายกับผู้กระทำการโฆษณาแล้ว อย่างไรก็ตามขอให้ผู้บริโภคระมัดระวัง อย่าซื้อผลิตภัณฑ์น้ำหนานเฉาเหว่ย ดังกล่าวมารับประทาน เพราะอาจเกิดอันตรายต่อสุขภาพและไม่ควรหลงเชื่อโฆษณาโอ้อวดสรรพคุณเกินจริงเพราะอาจทำให้ผู้ป่วยเสียโอกาสในการรักษาโรค ทำให้โรคลุกลามมากขึ้น หรือส่งผลต่อการเกิดภาวะไตเสื่อมได้ ทั้งนี้ก่อนการเลือกซื้อผลิตภัณฑ์มาบริโภคขอให้ผู้บริโภคตรวจสอบสถานะเลข อย.ได้ง่ายโดยมีให้เลือกถึง 4 ช่องทาง คือ Line : FDAthai, ORYOR Smart Application, เว็บไซต์ www.fda.moph.go.th และเว็บไซต์ www.oryor.com หรือหากพบผลิตภัณฑ์ที่ต้องสงสัย สามารถแจ้งร้องเรียนได้ที่สายด่วน อย.1556